Γιουβετσάκι με ντομάτα, φέτα και τηγανητό αυγό
Μια συνταγή που μαγείρεψε αποκλειστικά για εμάς ο Νίκος Καραθάνος στο Sani Gourmet Festival.
500 γρ. κριθαράκι (προτιμότερο χοντρό), 40 ml ελαιόλαδο, 1 - 1½ λίτρο ζωμός μυρωδικών ή νερό, 200 γρ. φέτα της αρεσκείας μας, χοντροτριμμένη, 200 γρ. ελιές μαύρες, χωρίς κουκούτσια, λιωμένες στο μούλτι, 1 μικρό ξερό κρεμμύδι, σε μικρά καρέ, 1 σκελίδα σκόρδου λιωμένη, 4 μέτριες ώριμες ντομάτες, ψιλοκομμένες (όπως είναι με φλούδια και ζουμιά), 1 κουτ. γλυκού πελτές, 3 - 4 κλωναράκια φρέσκο θυμάρι ή 1 κουτ. γλυκού ξερό (+λίγο επιπλέον για το σερβίρισμα), 60 ml ελαιόλαδο, αλατοπίπερο, 4 αυγά, ελαιόλαδο, αλατοπίπερο
Για να ετοιμάσουμε το γιουβετσάκι με ντομάτα, φέτα και τηγανητό αυγό ξεκινάμε και σε μια μέτρια κατσαρόλα, σοτάρουμε σε μέτρια προς δυνατή φωτιά το κρεμμύδι και το σκόρδο, προσθέτοντας και λίγο αλάτι.Μόλις γίνει διάφανο το κρεμμύδι, προσθέτουμε τον πελτέ και τον καβουρδίζουμε λίγο.Ρίχνουμε τις ψιλοκομμένες ντομάτες, αλατοπίπερο και το θυμάρι και, μόλις κοχλάσουν τα υγρά, χαμηλώνουμε τη φωτιά τόσο όσο να κοχλάζουν απαλά.Μαγειρεύουμε για περίπου 15 λεπτά ή μέχρι να μελώσει η σάλτσα.Στο μεταξύ, σε μια μεγάλη κατσαρόλα ζεσταίνουμε το λάδι σε μέτρια προς δυνατή φωτιά και καβουρδίζουμε το κριθαράκι μέχρι να χρυσίσει (δεν πειράζει αν «αρπάξει» σε ορισμένα σημεία).Αυτό δίνει γεύση στο ζυμαρικό.Προσθέτουμε σε δόσεις το ζωμό ή το νερό μέχρι να μαγειρευτεί η μανέστρα καταπώς θέλουμε.Στο τέλος καλό είναι να έχουν μείνει λίγα υγρά (γιατί το κριθαράκι όσο μένει πήζει και απορροφά υγρά).Μόλις είναι έτοιμο, ρίχνουμε τη σάλτσα ντομάτας και μαγειρεύουμε για 1 - 2 λεπτά ίσα να δέσουν οι γεύσεις.Ρίχνουμε τη φέτα και την χειροποίητη πάστα ελιάς, ανακατεύουμε και δοκιμάζουμε το αλατοπίπερο.Τηγανίζουμε τα αυγά μάτια σε ελάχιστο λάδι, προτιμότερο μελάτα.Τα αλατοπιπερώνουμε.Σερβίρουμε το γιουβέτσι στα πιάτα, προσθέτουμε λίγο ψιλοκομμένο φρέσκο θυμάρι (ή λίγο ξερό) και σε κάθε μερίδα βάζουμε ένα αυγό μάτι.Αν ο κρόκος είναι μελάτος, τον σπάμε και τον αφήνουμε να χυθεί στο γιουβέτσι - είναι μια έξτρα νοστιμότατη σάλτσα για το φαγητό μας.
Αυγά,Κριθαράκι,Φέτα